དཔལ་ལྡན་བླ་མ་ལ་གསོལ་བ་འདེབས་པའི་རྡོ་རྗེའི་ཐོལ་གླུ་དད་པའི་ཕོ་ཉ་ཞེས་བྱ་བ། ན་མོ་གུ་རུ་བྷྱཿ རྡོ་རྗེ་ལུས་གྱི་རྩ་ཁམས་ཇི་སྙེད་ཀྱི་
རྒྱུ་བ། །འོད་གསལ་ཨ་བ་དྷཱུ་ཏིའི་འཁྲི་ཤིང་ལ་རེག་པས། །གདན་གསུམ་སྒྱུ་འཕྲུལ་དྲྭ་བའི་རྣམ་རོལ་ཏུ་ཤར་བའི། །དཔལ་ལྡན་བླ་མ་སྐུ་ཡི་རྡོ་རྗེ་ལ་འདུད་དོ། །ཕུང་ཁམས་ལྷ་སྐུར་དག་པར་བྱིན་
གྱིས་རང་རློབས་ཤིག །མགྲིན་པ་ལོངས་སྤྱོད་འཁོར་ལོའི་དྲི་བཞོན་གྱི་རྒྱུ་བ། །ཐབས་ཤེས་ཨཱ་ལི་ཀཱ་ལིའི་རོལ་མོ་རུ་ཤར་བས། །ལུང་རྟོགས་ཆོས་ཕུང་རྒྱ་མཚོའི་འབྱུང་གནས་སུ་གྱུར་བའི། །དཔལ་

ལྡན་བླ་མ་གསུང་གི་རྡོ་རྗེ་ལ་འདུད་དོ། །སྲོག་རྩོལ་དབུ་མར་ཐིམ་པར་བྱིན་གྱིས་རང་རློབས་ཤིག །དཀར་དམར་ཨ་ཧཾ་ལས་བྱུང་ཐིག་ལེ་ཡི་རྒྱུ་བ། །གཙུག་ཏོར་ནོར་བུའི་གདེངས་ཀར་འཕོ་མེད་དུ་
བཅིངས་པས། །བདེ་སྟོང་ཟུང་དུ་འཇུག་པའི་དགའ་སྟོན་ལ་རོལ་པ། །དཔལ་ལྡན་བླ་མ་ཐུགས་ཀྱི་རྡོ་རྗེ་ལ་འདུད་དོ། །འགྱུར་བཅས་ཆོས་ཀུན་ཟད་པར་བྱིན་གྱིས་རང་རློབས་ཤིག །ཐ་མལ་གཟུང་
དང་འཛིན་པའི་རྣམ་རྟོག་གི་རྒྱུ་བ། །འོད་གསལ་ལྷན་ཅིག་སྐྱེས་པའི་ཡེ་ཤེས་སུ་ཐིམ་པས། །རྣམ་ཀུན་མཆོག་ལྡན་གནས་ལུགས་མངོན་སུམ་དུ་གཟིགས་པའི། །དཔལ་ལྡན་བླ་མ་ཡེ་ཤེས་རྡོ་རྗེ་ལ་
འདུད་དོ། །བརྗོད་བྲལ་ཆོས་སྐུ་རྟོགས་པར་བྱིན་གྱིས་རང་རློབས་ཤིག །སྲིད་ལས་ངེས་པར་འབྱུང་བའི་བདུད་རྩི་ཡི་རེག་པས། །ཐར་པའི་ཕྱོགས་སུ་གྲོལ་བའི་བློ་གྲོས་ཀྱི་པདྨོས། །མཚན་ལྡན་བླ་
མའི་ཞབས་པད་དུས་ཀུན་ཏུ་བསྙེན་པར། །ཁྱབ་བདག་དཔལ་ལྡན་བླ་མས་བྱིན་གྱིས་རང་རློབས་ཤིག །ཚུལ་གནས་མང་དུ་ཐོས་པའི་ནགས་ཚལ་གྱི་དབུས་ན། །བསམ་བྱུང་རིག་པའི་གྲིབ་བསིལ་
ཕྱོགས་བརྒྱ་རུ་གཡོ་བས། །རང་གཞན་རྨོངས་པའི་གདུང་བ་ཕྲ་མོ་རུ་བགྱིད་པར། །ཁྱབ་བདག་དཔལ་ལྡན་བླ་མས་བྱིན་གྱིས་རང་རློབས་ཤིག །རང་བྱུང་རྡོ་རྗེའི་བྲག་སྐྱིབས་ཉམས་དགའ་ཡི་དབུས་

༄༅། །ན། །རིམ་གཉིས་རྣལ་འབྱོར་ཟབ་མོའི་སྐྱོ་གྲོགས་དང་འགྲོགས་ཏེ། །ཚེ་གཅིག་ཟུང་འཇུག་རྡོ་རྗེའི་གོ་འཕང་ལ་རོལ་པར། །ཁྱབ་བདག་དཔལ་ལྡན་བླ་མས་བྱིན་གྱིས་རང་རློབས་ཤིག །ཅེས་
པ་འདིའང་གཞོན་ནུ་འཇིགས་པ་མེད་པའི་བློ་གྲོས་ཀྱི་ཆུ་གཏེར་ལས་གང་ཤར་གྱི་རྟོག་པ་གླུར་བླངས་པའི་འཆར་གཞིའོ། ༈ །ཀ་དག་སྟོང་ཆེན་གཞོན་ནུ་བུམ་སྐུའི་བཀའ། །ཁ་སྦྱོར་བདུན་ལྡན་ལྷུན་གྲུབ་ལོངས་སྐུའི་ལུང་། །ག་ལ་བ་
དེར་དམིགས་པའི་མོད་ཉིད་ནས། །ང་རྒྱལ་བདུད་འཇོམས་ཁྲག་འཐུང་ཆེན་པོའི་གཏམ། །ཅ་ཅོའི་ངག་དང་གནོད་ཅིང་རྩུབ་པའི་སེམས། །ཆ་ལུགས་འཇིགས་སུ་རུང་བ་སྣ་ཚོགས་གཟུགས། །ཇ་ཆང་
མདངས་འཕྲོགས་སྣོད་བཅུད་ཐམས་ཅད་ལའང་། །ཉ་རྒྱས་ཟླ་བ་སྤྲིན་གྱིས་སྒྲིབ་པ་བཞིན། །ཏ་རུའི་ཚེར་ལྟར་རྩུབ་པའི་བསམ་སྦྱོར་གྱི། །ཐ་དད་གནོད་ཅིང་འཚེ་བའི་གདོན་བགེགས་རྣམས། །ད་
ནས་བཟུང་སྟེ་ཡུལ་ཕྱོགས་འདི་ཉིད་དུ། །ན་མར་འགལ་རྐྱེན་སྤང་བའི་དམ་བཅའ་ཟུངས། །པ་སངས་ལྟར་དཀར་བྱང་ཆུབ་སེམས་མཆོག་བསྐྱེད། །ཕ་རོལ་ཚུ་རོལ་མཐའ་ལ་མི་གནས་པའི། །བ་
བཟང་དཔག་བསམ་ཤིང་ལྟར་དགོས་པའི་ཚོགས། །མ་ལུས་འབྱུང་བའི་དོན་དམ་བྱང་སེམས་སྒོམས། །ཙ་མ་ར་ལྟར་ཁེངས་དྲེགས་བློ་འཆང་ན། །ཚ་གྲང་འབྱུང་འཁྲུག་རྡོ་རྗེའི་མཚོན་ཆར་གྱིས། །ཛ་

ལང་སྤྱོད་པ་ཐམས་ཅད་རྡུལ་བརླག་ནས། །ཝ་སྐྱེས་ལྟར་ཞུམ་གནས་སྐབས་ཐོབ་པར་འགྱུར། །ཞྭ་རེངས་བཏང་བའི་ས་བདག་ཀླུ་གཉན་སོགས། །ཟ་ལྟར་རྩུབ་པའི་གདུལ་དཀའི་འབྱུང་པོ་ཀུན། །འ་
འུར་དྲག་ཤུལ་གཏུམ་པོའི་ཆོ་འཕྲུལ་གྱིས། །ཡ་མཱནྟ་ཀའི་ཞལ་དུ་བསྟབ་པར་ངེས། །ར་ཧུ་ལ་སོགས་སྡེ་བརྒྱད་ཆེན་པོ་དང་། །ལ་ཀླུང་ཀུན་ཉུལ་ཐེའུ་རང་ཕྲ་མོ་ཡན། །ཤ་ཟ་ཁྲག་འཐུང་རྒྱལ་བསེན་
དམ་སྲིའི་ཚོགས། །ས་གསུམ་རྒྱུ་ཞིང་ཀུན་ཏུ་འཚེ་བྱེད་རྣམས། །ཧ་ལ་ལྟ་བུའི་གདུག་པའི་སེམས་ཞི་ནས། །ཨ་དོན་སྐྱེ་མེད་དོན་གྱི་འཇམ་པའི་དབྱངས། །དཀའ་བ་མེད་པ་མྱུར་དུ་ཐོབ་གྱུར་ཏེ། །
ཕན་བདེའི་དོན་ཀུན་གྲུབ་པའི་བཀྲ་ཤིས་ཤོག །ཅེས་སངས་རྒྱས་གཉིས་པ་མཚོ་སྐྱེས་རྡོ་རྗེའི་ཞབས་རྡུལ་ལ་སྤྱི་བོས་རེག་པའི་འཇིགས་བྲལ་གྱི་སློབ་དཔོན་འཇམ་དབྱངས་མཁྱེན་བརྩེའི་དབང་པོ་པདྨ་
འོད་གསལ་མདོ་སྔགས་གླིང་པའི་སྡེས་འཇམ་མགོན་རྡོ་རྗེ་འཆང་ཆེན་པོའི་ཆོས་གཞིས་ཕྱ་གཡང་བཀྲ་ཤིས་བདེ་ལྡན་གཡུང་དྲུང་འཁྱིལ་བར་བྲིས་པའི་ཡི་གེ་པ་ནི་སྡེ་སྣོད་འཛིན་པ་བཀྲ་ཤིས་པས་མཛད་པ་
བྱང་ཆུབ་ཀྱི་སེམས་རིན་པོ་ཆེའི་མཐུ་ལ་བརྟེན་ནས་ཕྱོགས་དང་དུས་དང་གནས་སྐབས་ཐམས་ཅད་དུ་བཀྲ་ཤིས་པར་གྱུར་ཅིག། ༈ །